昌源懷古
作者：林景熙
朝代：宋

paragraphs: 牛頭一星化爲石，千仞稜層垂鐵脊。
隆隆隠隠佳氣藏，列峰環拱效圭璧。
玉棺何代埋雲根，三朝萬乘子復孫。
典冊輝煌照九土，歲時園廟嚴駿奔。
輪雲自古幾翻覆，山靈不守松栢禿。
離離荒草鬼火青，麥飯無人洒林麓。
我來吊古欲雪天，梵宮金碧棲寒烟。
殘僧相對語寂寞，苔梅隔嶺春年年。